**Družinsko bogoslužje na zahvalno nedeljo**

Hvala. Tako pogosto uporabljena beseda, ki pa ni nujno vedno pristna in iskrena. Običajno jo izrečemo, ko se nam zdi, da smo jo dolžni izreči ali ko nam kdo pomaga. Pomembno je, da si vzamemo čas za iskreno hvaležnost. Če znaš biti hvaležen, potem si srečen.

*Na mizo poleg križa in sveče postavimo nekaj poljskih pridelkov, kakšno knjigo, zvezke, igrače….*

*Otroci naj pripravijo liste s črkami besede Hvala. Vsaka beseda je napisana z različnimi simboli(H z zvezicami, V s kapljicami, A s črkami, L z rožami in A s srci.*

*Primerno je, da začnemo s pesmijo:* Hvali svet Odrešenika…..

***Voditelj:*** V imenu Očeta in Sina in Svetega Duha. **Vsi:** Amen.

**Voditelj:** Na naši mizi je kar nekaj dobrin. Vse to nas opozarja, da je danes zahvalna nedelja in da vse leto prejmemo mnogo darov. To je dan v letu, ko različnim ljudem rečemo hvala za vse kar za nas storijo. To je dan, ko tudi Bogu rečemo hvala za vse, kar imamo in smo.

Vprašajmo se, ali smo hvaležni Bogu in ljudem? Znamo večkrat reči hvala? Če ne, obžalujmo in sklenimo, da bo v prihodnje drugače.

*Po kratkem molku vsi skupaj izpovedo kesanje.*

**Vsi:** Vsemogočnemu Bogu in vam, bratje in sestre, priznam, da sem grešil v mislih, besedah in dejanju, mnogo dobrega opustil in slabega storil.
Žal mi je, zelo mi je žal.
Zato prosim sveto Devico Marijo, vse angele in svetnike in tudi vas, prosite zame Boga, nebeškega Očeta.

**Voditelj**: Usmili se nas, vsemogočni Bog, odpusti nam naše grehe in nas privedi v večno življenje.
**Vsi:** Amen.

**Voditelj**: Gospod, usmili se.
**Vsi** Gospod, usmili se.

**Voditelj**: Kristus, usmili se.
**Vsi:**  Kristus, usmili se.

**Voditelj**: Gospod, usmili se.
**Vsi:**  Gospod, usmili se.

***Voditelj:*** Molimo. Nebeški Oče, zahvaljujemo se ti za sadove (pridelke), ki nam jih je za naše življenje obrodila zemlja. V svoji previdnosti in dobroti si nam jih odmeril, naj sedaj  v nas rodijo sadove pravičnosti in ljubezni.
Po našem Gospodu Jezusu Kristusu, tvojem Sinu, ki s teboj v občestvu Svetega Duha živi in kraljuje vekomaj. ***Vsi:*** Amen.

**Voditelj:** Poslušajmo odlomek iz svetega evangelija po Mateju *(Mt 25,1-13)*

*Nekdo od prisotnih, ali voditelj sam, prebere evangeljski odlomek*

Tisti čas je Jezus povedal svojim učencem tole priliko: »Nebeško kraljestvo bo podobno desetim devicam, ki so vzele svoje svetilke in šle ženinu naproti. Pet izmed njih je bilo nespametnih in pet preudarnih. Nespametne so vzele svoje svetilke, niso pa s seboj vzele olja. Preudarne pa so s svetilkami vred vzele v posodicah olje. Ker se je ženin mudil, so vse podremale in zaspale.

Opolnoči pa je nastalo vpitje: ›Glejte, ženin! Pojdite mu naproti!‹ Tedaj so vse device vstale in pripravile svoje svetilke. Nespametne so rekle preudarnim: ›Dajte nam svojega olja, ker naše svetilke ugašajo!‹ Toda preudarne so odvrnile: ›Verjetno ga ne bo dovolj za nas in vas. Pojdite raje k prodajalcem in si ga kupite!‹ Medtem ko so šle kupovat, pa je prišel ženin, in tiste, ki so bile pripravljene, so šle z njim na svatbo in vrata so se zaprla. Pozneje so prišle še druge device in govorile: ›Gospod, gospod, odpri nam!‹ On pa je odgovóril: ›Resnično, povem vam: Ne poznam vas!‹ Bodite torej budni, ker ne veste ne dneva ne ure!«

*Sedaj lahko vsak pove svojo misel, svoje mnenje, svoja vprašanja...*

*Potem otrok v roko prime list s črko H in reče:*

**Otrok:** Gospod, kolikor je zvezd na nebu, tolikokrat bi ti radi rekli hvala.

*Otrok položi list na mizo.*

*Nato otrok prime v roke list s črko V in reče:*

***Otrok:*** *Gospod,**kolikor je kapljic v morju, tolikokrat bi ti radi rekli hvala.*

*Otrok položi list na mizo.*

*Nato otrok prime v roke list s črko A in reče:*

**Otrok:** Gospod, kolikor je zapisanih črk v knjigah, tolikokrat, bi ti radi rekli hvala.

*Otrok položi list na mizo.*

*Nato otrok prime v roke list s črko L in reče:*

**Otrok:** Gospod, kolikor je rož na travniku, tolikokrat bi ti radi rekli hvala.

*Otrok položi list na mizo.*

*Nato otrok prime v roke list s črko A in reče:*

**Otrok:** Gospod, radi bi ti rekli hvala za vsako človeško srce, ki vede ali nevede utripa zate.

*Otrok položi list na mizo.*

**Voditelj:** Naj bo naše življenje en sam hvala tebi, dobri Bog.

 *Nato sledijo zahvale!*

*Zahvale*

**Voditelj:** Dobri Bog, na zahvalno nedeljo se ti želimo zahvaliti za ljudi in stvari, ki nam govorijo o tem, kako si dober in kako nas imaš rad:

**Vsi:** Hvala, ti Gospod!

1. Gospod, sprejmi zahvalo za papeža, naša škofa in župnika, ki nas z besedo in zgledom vodijo po poti k tebi. **Vsi:** Hvala, ti Gospod!
2. Gospod, sprejmi našo zahvalo za starše, sorodnike, prijatelje in vzgojitelje, ki nam pomagajo, da napredujemo v dobrem in se izogibamo slabega. **Vsi:** Hvala, ti Gospod!
3. Gospod, sprejmi našo zahvalo za sadove zemlje in za izdelke, ki jih naredijo delavci v tovarnah, saj je zaradi njih naše življenje lažje in udobnejše. **Vsi:** Hvala, ti Gospod!
4. Gospod, sprejmi našo zahvalo za bolnike, ki so nam s svojim potrpežljivim prenašanjem trpljenja zgled, kako je treba posnemati Jezusa. **Vsi:** Hvala, ti Gospod!
5. Gospod, sprejmi našo zahvalo za vse zdravstvene delavce, ki radi skrbijo za bolnike in jim pomagajo. **Vsi:** Hvala, ti Gospod!
6. Gospod, sprejmi našo zahvalo za vse tiste pokojne, ki so nam s svojo besedo in svojim življenjem pomagali, da smo verni. **Vsi:** Hvala, ti Gospod!

*Lahko dodamo še vsak svoje zahvale....*

**Voditelj:** Dobri Bog, hvalimo in slavimo te zdaj in vekomaj. **Vsi:** Amen.

Voditelj moli molitev v času bolezni:

Oče usmiljenja in tolažbe,

tvoj Sin Jezus Kristus

nam je s križem pokazal vrednost trpljenja.

Pomagaj našim bratom in sestram,

ki že nosijo križ bolezni in so preizkušani.

Nakloni jim izboljšanje zdravja,

njihovim svojcem pa poguma in zaupanja.

Vsem zdravstvenim delavcem nakloni moči in zdravja,

da bodo vztrajali v ljubezni do bolnikov;

raziskovalcem pa, da bodo čim prej odkrili uspešno zdravilo.

Nam in vsemu svetu daj svoj blagoslov,

da bomo rešeni bolezni

in se ti bomo mogli s tvojo Cerkvijo zahvaljevati.

Amen.

**Sv. Marija, zdravje bolnikov – prosi za nas.**

**Sv. Rok, zavetnik zoper kužne bolezni – prosi za nas.**

**Vsi božji svetniki in svetnice – prosite za nas.**

**Voditelj:** Molimo.

Dobri Bog,
danes ti opravljamo zahvalo za vse letošnje sadove zemlje in za vse kar smo in kar imamo. Prosimo, naj bomo tako hvaležni, da bomo dosegli nebeške dobrine. Po Kristusu, našem Gospodu.

**Vsi:** Amen.

*Vsi se pokrižajo in voditelj izreče****:***

**Voditelj:** Blagosloví naj nas Gospod,nas varuje vsega hudegain pripelje v večno življenje.

**Vsi:** Amen.

Zapojemo pesem: Hvala večnemu Bogu

**Vsi:** Amen.

Zgodba o hvaležnosti pred kosilom ali pa za popoldan!

**Zgodba**
Mlad fant je pozno ponoči vozil po samotni cesti. Naenkrat se je avto ustavil. Fant je ugotovil, da mu je zmanjkalo bencina.
Naključno je kmalu pripeljal mimo drugi voznik, se ustavil ter vprašal fanta, ali mu lahko pomaga. In pomagal mu je tako, da mu je nalil nekaj bencina iz rezervoarja svojega avta.
Fant je hotel bencin plačati, a ga je voznik odločno zavrnil.
»Kako naj vam izkažem hvaležnost za vašo prijaznost?« je vprašal fant.
Tisti voznik mu je odvrnil: »Če mi resnično želiš izkazati hvaležnost, stori to: vedno se ustavi, če boš ob cesti videl koga, ki je tam obtičal.«

**Misel**

Hvaležnost je prijazno in prisrčno čustvo do dobrotnika. Hvaležnost je izraz priznanja za dar ali uslugo, ki smo je bili deležni. Pokažemo pa jo lahko na različne načine.
Ko pokažemo hvaležnost za prejeti dar ali uslugo, osrečimo dobrotnika, pa tudi sami se lepše počutimo.
Nehvaležen človek ne more biti srečen, še manj pa zna tak človek osrečevati druge. Osrečujmo drug drugega z iskreno hvaležnostjo.

**Molitev**

Gospod Bog,od tebe prihaja vsak dober dar,vlij v naša srca hvaležnost za vse,kar nam ti sam daješin kar nam poklanjaš po dobroti ljudi.Daj, da se bomo bolj zavedali tvoje dobrote,ki prihaja k nam po plemenitih ljudehin po stvareh,ki jih moremo imeti in uporabljati.Naj še bolj cenimo tvoje darove.Pomagaj nam,da svoje hvaležnosti ne bomo kazali le z besedami,ampak tudi s tem,da bomo pomagali ljudem,ki so v kakršnihkoli težavah.Tako bomo dobrotljivo stali ob strani tistim,ki so v potrebi, ter s svojo bližino opogumljali tiste,ki so potrti in žalostni.

RUSTJA, Božo. (Povejmo z zgodbo). Ognjišče (2007) 11, str. 64-65.